NWU moet primaria se ‘skorsing’ verduidelikKarlien-dameskoshuis. (Foto: Facebook / NWU-Pukke Karlien-dameskoshuis) Die DA en VF Plus eis antwoorde van die bestuur van die Noordwes-Universiteit (NWU) op Potchefstroom nadat die universiteit en studenteraad gesê het die primaria van die Karlien-dameskoshuis is van dié rol onthef. Dit nadat sy glo verlede naweek tydens ŉ koshuisdinee ŉ toespraak in Afrikaans gelewer en gevolglik Engelssprekende studente in die gesig gevat het. Die keuse van musiek wat by die geleentheid gespeel is, onder andere “sokkieliedjies”, het dié studente glo ook rooi laat sien. Haar regsverteenwoordiger, Hein Papenfus, het egter Vrydag aan Maroela Media gesê sy is nié geskors nie, maar haar termyn as primaria het bloot in die normale loop tot ’n einde gekom. Die universiteit het vroeër aan Maroela Media bevestig dat die aangeleentheid intern hanteer word en dat taal nooit gebruik mag word om ander uit te sluit nie. Hy het wel ook gesê dat die termyn van die vorige huiskomitees buitendien Woensdag verstryk en dat nuwe primarias en primariusse reeds aangewys is. Die DA het nietemin ’n dringende brief aan die rektor en visekanselier van die NWU, dr. Bismark Tyobeka, gerig waarin hy ’n verduideliking oor die voorval eis. Die party beskryf dit as ’n “blatante geval van taaldiskriminasie”. Luidens die brief wil die DA weet wat die feitestel is wat gelei het tot die skorsing van die primaria en of dit akkuraat is dat sy geskors is bloot omdat sy Afrikaans gepraat het by ŉ koshuisfunksie, en ook omdat “sokkieliedjies” by die funksie gespeel is. Die party sê indien dit die geval is, dring hy daarop aan dat die primaria onmiddellik in haar amp herstel word. Hy eis ook dan dat Tyobeka ŉ openbare verskoning rig aan Afrikaanse studente aan die NWU vir “die wyse waarop die betrokke student se menseregte geskend is” deur hierdie skorsing, sowel as vir “die wyse waarop die skorsing die waardigheid van Afrikaanse studente aan die NWU skend”. “Die skorsing van ŉ student bloot omdat sy ŉ amptelike, inheemse Suid-Afrikaanse taal praat, is nie net ŉ belediging vir alle sprekers van daardie taal nie, maar ook ŉ growwe skending van haar menseregte, met inbegrip van die reg op vryheid van spraak, taal en kultuur, gelykheid en menswaardigheid,” sê die DA in die brief wat Maroela Media onder oë gehad het. “Dit behoort vir elke Suid-Afrikaner duidelik te wees dat dit verregaande en beledigend is om iemand uit ŉ amp te onthef bloot omdat daardie persoon ŉ taal praat wat deur ons Grondwet as amptelike taal erken word en wat deur die Grondwethof bevestig is as ŉ inheemse Afrikataal.” Volgens die party sal hy dringende regs- en ander stappe ondersoek indien die NWU-bestuur nie aan hul eise voldoen nie. Die VF Plus sal ook nie skroom om ŉ klagte by die Menseregtekommissie (MRK) in te dien nie, het dr. Pieter Groenewald, die VF Plus-leier, gesê. Hy beskryf die primaria se skorsing as niks anders as boelietaktiek, diskriminering en ŉ poging om Afrikaans te onderdruk nie. Volgens Groenewald het die NWU vier amptelike tale, Engels, Afrikaans, Setswana en Sesotho, en die lewer van ŉ toespraak in een van die tale is binne die beleid.